En nom de notre Seigneur Dex l’ouctroit, pour cest publique instrument appaire à tous evidemment que en l’an de notre Seigneur courant mil trois cens quarente et hung, le mercredy apres la feste Dieu, environ heure de pryme, en la neuvième indiction de pontiffical de Notre Sainct Pere en Jhesu-Crist l’outroit, nostre Seigneur Benoît, pour la pourvéance de Dieu, papes douxiemes, ou septiesmes an, en la présence de moy Vincent de Montmoyen, clerc de l’auctoritey du sainct Empire de Rome, notaire publiques et des tesmoings sy dessoubs escripts, à ce appelléz, especialement et requis pour ce personnellement establis, nobles et puissans homs mes très chiers et redoubtés seigneurs messire Guillaumes de Viennes, chevalier, seigneur de sainct Georges, lequelx, de sa bonne et pure volonté, sans déception aulcune, afforme que, comme ly maïeur et ly eschevins de la ville de Seurre ly eussent humblement supplié et requis que aucuns griefs et aucunes novelletéz qui es dicts maïeur, eschevins et habitans de la ville de Seurre et contre leurs libertés et franchises leurs estoient faiz dou dit monseigneur Guillaume, de ses gens et de ses officiers; lesquelx ils luy avoient baillés pour escript, leur fuissent courrigiés et adrociez pour le dict monseigneur Guillaumes, en gardant son serement et que sur ce fussent pourvus de remede convenable en esclarsissent les dicts griefs et novelletés et de remettre en estat et point dehu. Il messires Guillaumes, de certaines sciences, les dicts griefs et novelletez pour la maniere que s’en suit desclaira et esclaircissa. Premierement furent esclarcis et desclairés les griefz que le dict messire Guillaumes faisoit es dicts maïeur, eschevins et habitans qui ansinc ce commencent: Premièrement fait panre messire de Sainct-Georges, à Sehurre, hommes et femmes, pour commission et sans commission donée de lui, et faire panre monnoyes et ceux qui les pourtent et les faict mener à Sainct-George, et adjourne et faict adjourner celx de Seurre à Sainct-George. Les quels griefs, ly dict messires Guillaumes a voulu et ouctroyé, pour lui et ses hoirs, veult et ouctroye es dicts maïeur et eschevins et habitans de la ville de Seurre que ores sont et que pour le tems seront, que de tous cas qu’ilz adviendront ou accideront en la ville de Seurre et es appartenances, que li dit maïeur et eschevins de Seurre aïent la congnoissance première et en joyssent par la manière qui contient es franchises et libertés de la dicte ville de Seurre; et veult et ouctroye que y ne puisse et ne doive panre, ne luy ni ses hoirs, ne faire panre homme ou femme, ne consentir panre en la dicte ville de Seurre et es appartenances, mais que li maire et li eschevins dessus dicts aient du tout la congnoissance, se ce n’estoit au deffault des dicts maire et eschevins et qu’il ne puisse adjourner ne faire adjourner homme ou femme ou habitant de la dicte ville, fuers que pour devant les dicts maïeur et eschevins ou mostier Saint Martin de Seurre, pour ainsi comme il se contient es dictes libertés et franchises de la dicte ville, lesquelles il veult et ouctroye que ils demeurent tousjours en leur force et vertus, excepter le fait dou seeler ou de appeal, les quels li diz seigneur retient à ly et des quelx y doit congnoistre ou ses baillis sans moyen. Item. Fuit esclairciz et desclairé li griefz, que li diz messires Guillaume leur faisoit de la monnoye panre des censes que li dis habitans lui doivent des freites de lours maisons que dois oires en avant, il messires Guillaumes pour lui et pour les siens, hay voulu et ouctroyé, veult et ouctroye es dits maïeur et eschevins et habitans, que il païent à lui et à ses hoirs, au temps advenir, les dictes censes pour telle monnoye et en telle monnoye, comme il coura en la ville de Seurre et que l’on mectra en la dicte ville communalement au pain et au vin, au temps et au terme que l’on recevra les dictes censes, sans autre mennoye ne change de mennoye demander, estordre ne réquérir ès dits maïeur, eschevins et habitans de la dicte ville que oires y sont et pour le temps ysseront. Item. Dou grief qui s’en commence, que le dict messires Guillaume fait cryer à Seurre sans consantement dou maïeur et des eschevins que l’on ne mecte monnoye à Seurre fuers que estevenens ou gros tournois d’argent pour quinze deniers, et aultres crys fait faire: Fuit desclairiez et esclarciz pour le dict monsieur Guillaumes que il, pour luy et pour ses hoirs, hay volu et octroyer, veult et ouctroye, es dicts maïeur, eschevins et habitans que il ne ses hoirs ne puissent faire cryer ne faire cryer, au temps advenir, en la dicte ville de Seurre et appartenances, ce n’est dou consantement des dicts maïeur et eschevins que ores sont ou qui pour le tems seront, ce se n’estoit au deffaut de lour, en faire crye licite et dehue, et qui ne fuit contre les libertéz et franchises de la dicte ville. Item. Dou grief qui se en commance, que li dict messire Guillaume fait desguier les plaistres de plusieurs gens de Seurre; Fuit esclairiez et desclairez pour le dict monseigneur Guillaumes que il veut et ouctroye, pour lui et pour les siens, que le diz maïeur et eschevins deguirient et ayent le deguiement en la dicte ville de Seurre et par appartenances des plaistres, des maisons et des aultres choses pour la manière et forme que ce contient es dictes libertés et franchises de la dicte ville. Item. Dou grief qui ce en commence, que li diz messires Guillaumes fait gaigier des cetiers en la dicte ville de Seurre, aucuns des taverniers qu’il ne vendent vin que pour la foire de Seurre et d’autompne. Fuit esclairciz et declairez pour le dict monseigneur Guillaumes que il veult et octroye pour lui et pour ses hoirs es dicts maïeur, eschevins et habitans que dois ores en avant les dicts taverniers qui ne vendroient vin pour la dicte foire, ne lui doivent point de cetier païer, ne es siens, et que il ne seront par lui, par ses hoirs ou pour ses officiers, travaillés ne molestés, se n’estoient cils que auroient vendu vin pour toute l’année, desquels ils leveront le setier, se il cessient à vendre pour la dicte foire. Item. Dou griefz que se commence, que li dit messires Guillaumes fait panre les chevaulx à Seurre es tables et es champs. Il fuit esclairciz et desclairez pour le dict monseigneur Guillaumes que il, par lui et par les siens, veult et ouctroye es dits maïeur, eschevins et habitans, que il ne puisse ne doige panre ne faire panre les dicts chevaulx, ne consantir et se aucuns de ses gens en pregnent et il ne fuit du consantement des dicts maïeur et eschevins que cils, sur cui l’on les panroit, les rescouhe; de laquelle rescousse le dits messires Guillaumes ne aultres pour luy, ne puhent rien demander à cellui qui l’auroit faicte, ne à aultre. Item. Dou griefz que se en commence, que li diz messire Guillaumes fait gaigier des chambes de baquons salez. Fuit esclairciz et desclairez par le dit monseigneur Guillaumes, que il veult et ouctroye pour lui et pour ses hoirs es dictz maïeur, eschevins et habitans, que ils soient et demeurent pour lour et pour les lours, frans, quictes et délivrés des dites chambes de baquons saléz qu’ilz font en lour hostelz, sans payer à luy ne à aultre au nom de luy, aulcune chose ou redevance pour les dictes chambes. Item. Dou grief qu’il se en commence, que le dict messire Guillaumes ou cilz qui tient la vente des curs de Seurre se efforcent de lever la dicte vente des habitans de Seurre, de ceulx qui vendent, qui achetent cuers. Fuit esclairciz et desclairé pour li dit monseigneur Guillaumes que il, pour lui et pour ses hoirs, veult et ouctroye es dits maïeur, eschevins et habitans, bourgeois de la dicte ville, soient et demeurent pour lour et pour lour hoirs, frans, quictes et delivréz de payer vente des cuers, soit en vendant ou en achetant, sans riens paier au dict monseigneur Guillaumes ne es siens, fuers que estrangiers personnes qui ne seroient des dicts bourgois, les quelx doivent payer la dicte vante. Les quelx esclaircissementz et desclaracions et toutes les choses dessus dictes, et chacune pour soy, li diz messires Guillaumes hay promis, pour lui et pour ses hoirs, pour son serement donné sur saincts Evvangilles de Dieu, corporellement, touchant la main de moy, notaire publique dessus dict, stipulant et stipulacion recepvant au nom et au prouffit de tous celx à cuy il peult appartenir, icelles et chascunes pour soy, ensemble les libertéz et franchises de la dicte ville de Seurre, garder, tenir et maintenir perdurablement es dits maïeur, eschevins et habitans et à leurs hoirs et deffendre contre tous, sans jamais venir encontre ne consentir que aultre il viengne; et ay renoncier, le dit messire Guillaumes, pour lui et pour ses hoirs, par son jadis serment à toutes exceptions, baratz, descessions et allégations, tant de droit comme de fait, que à luy ne es siens, au temps advenir, pourroient ayder ou proffiter, amener contre la teneur de cest present publique instrument et es dicts maïeur, eschevins et habitans, ne es lour nuyre, et au droit quil dict que generale renonciation ne vault. En tesmoignaige de laquelle chose, je, Vincent, publique notaires, dessus dict, dou commandemant et de la volunté dou dict mon très chier seigneur monseigneur Guillaume, ay faict et inscript cest présent publique instrument et soigné de mon soigneu manuel accoustumé, ensemble le petit seaul secret de mon dict seigneur, le quel il y a mis en signe de plus grant fermeté. Et nous Guillaume de Vienne, seigneur de Saint-George dessus dict, toutes les choses dessus dictes, par la manière que esclarsies sont et escriptes avons faictes en gardant loyaulté et droicture et nostre serement et desclairiés en la présence du dict Vincent, publique notaire, et des temoingtz sy dessoubs escript et les avons promis par notre serement, en la présence du dict Vincent, et promettons tenir et garder par la manière dessus dicte et en signe de vérité, avons mis nostre petit seaul secret en cest présent publique instrument, fait par le dict Vincent de nostre commendement et soigner de son soignot. Faict et donner à Sainct-George, présens maistre Jehans de Lais, clerc saiges en drois, monsieur Paris Charbonnier, doyen de Neublens; Perrot de Demigney, clers notaires publiques, témoins à ce appelez et requis, l’an, le jour, indiction pontificalitez et lieux dessus dicts. Et ne est pas de la intencion de nous, Guillaume de Vienne dessus dict, que par cest présant publique instrument, les libertéz, privileges, franchises de la dicte ville de Seurre, soient de rien innovées, cassées, amoindrées, ne corrompues ne en aucuns pointz d’iceulx. En coys voulons pour nous et pour les nostres, par notre jaidis donné serement, que ils soient et demeuroient tous jours en lour force, vigour et vertu, par la manière et forme que se contient es dicts privilèges et franchises. Fait et donné comme dessus. Ainsi signé Vincent de Montmedio, de Seurre, clerc de l’auctorité l’empereur, notaires publiques dessus dicts, a toutes les choses dessus dictes et desclairées et faictes pour le dict monseigneur Guillaume, ensemble les tesmoings dessus dicts ay esté présent, et cest publique instrument, ay escript de ma propre main, dou commendement dou dict monseigneur Guillaume et soigner de mon soignet manuel accoustumé sur ce requis. Donné pour copie au vray original, collation faite par moi l’an et le jour des priviléges cy devant (19 janvier 1516). G. PREVOST.